作者:曹勳
標題:選冠子
內容:秀木撐空，凝雲藏岫，處處群山橫翠。霜風冽面，酒力潛消，徵轡暫指天際。紅葉黃花，水光山色，常愛曉雲晴霽。念塵埃眯眼，年華易老，覺遠行非易。常自感、羽客難尋，蓬萊難到，強作林泉活計。魚依密藻，雁過煙空，家信漸遙千里。還是關河冷落，斜陽衰草，葦村山驛。又雞聲茅店，鴉啼露井重喚起。